L'Ajuntament de Llíria reforça el servici de replega de residus durant la temporada estiuenca
03 de juliol de 2018

Un total d'11 persones reforcen des d'esta setmana el servici municipal de replega de residus a Llíria per a tots els mesos estivals, període en què es multipliquen les necessitats en les urbanitzacions per l'augment poblacional i s'acumula un nombre més gran de tones de podes i fem.

Amb la incorporació de 7 peons i 4 xòfers a la brigada de Residus Sòlids Urbans (RSU), la regidoria de Sostenibilitat complix a una necessitat bàsica que té el municipi, alhora que s'han convocat dos borses de treball per a renovar les existents, la qual cosa permetrà donar cobertura a una correcta prestació del servici.

Per a la regidora de l'àrea, Elena Jiménez, “este continua sent el compromís amb la ciutadania, oferir un servici òptim durant tot l'any al nucli urbà i les urbanitzacions”.

A més, amb estes contractacions “es pretenen cobrir totes les rutes existents, tant al nucli urbà com a les urbanitzacions, ampliant alguna d'elles i millorant la neteja de restes de poda i de la multitud d'abocadors incontrolats que es generen al voltant dels nuclis de població i junt amb els contenidors”.

Elena Jiménez ha fet igualment un crida a la ciutadania, “perquè hi haja un major civisme i que s'utilitzen els servicis municipals que oferix el consistori en matèria de reciclatge i de replega d'efectes, els quals contribuïxen a millorar la qualitat de vida i mantindre nets els nostres carrers, ja que són totalment gratuïts i estan a l'abast de totes les persones usuàries”.